รัฐบาลไทย-ข่าวทำเนียบรัฐบาล-มหาดไทย ประชุมคณะกรรมการกำหนดแผนและติดตามผลการตรวจราชการของผู้ตรวจราชการ มท. ปีงบประมาณ 2566
วันศุกร์ที่ 6 มกราคม 2566
06/01/2566
มหาดไทย ประชุมคณะกรรมการกําหนดแผนและติดตามผลการตรวจราชการของผู้ตรวจราชการ มท. ปีงบประมาณ 2566
มหาดไทย ประชุมคณะกรรมการกําหนดแผนและติดตามผลการตรวจราชการของผู้ตรวจราชการ มท. ปีงบประมาณ 2566
เมื่อวันที่ 5 ม.ค. 66 ที่ห้องประชุมสํานักตรวจราชการและเรื่องราวร้องทุกข์ สป. ชั้น 5 อาคารดํารงราชานุภาพ กระทรวงมหาดไทย นายสุทธิพงษ์ จุลเจริญ ปลัดกระทรวงมหาดไทย มอบหมายให้ นายสมคิด จันทมฤก รองปลัดกระทรวงมหาดไทย เป็นประธานการประชุมคณะกรรมการกําหนดแผนและติดตามผลการตรวจราชการของผู้ตรวจราชการกระทรวงมหาดไทย เพื่อพิจารณาร่างคําสั่งแผนการตรวจราชการของผู้ตรวจราชการกระทรวงมหาดไทย ประจําปีงบประมาณ พ.ศ. 2566 โดยมี หัวหน้าผู้ตรวจราชการกระทรวงมหาดไทย นายปรีชา เดชพันธุ์ รองหัวหน้าผู้ตรวจราชการกระทรวงมหาดไทย ผู้ตรวจราชการกระทรวงมหาดไทย ผู้แทนอธิบดีกรมทุกกรมในสังกัดกระทรวงมหาดไทย ผู้แทนหน่วยงานรัฐวิสาหกิจในสังกัดกระทรวงมหาดไทย ในฐานะกรรมการ ผู้อํานวยการสํานักตรวจราชการและเรื่องราวร้องทุกข์ สป. ผู้อํานวยการกลุ่มงานสนับสนุนผู้ตรวจราชการ และผู้อํานวยการกลุ่มงานสนับสนุนและประสานการตรวจราชการ สตร.สป. พร้อมด้วย หัวหน้าผู้ตรวจราชการกรม ผู้ตรวจราชการกรมในสังกัดกระทรวงมหาดไทยและเจ้าหน้าที่สนับสนุนการตรวจราชการ ร่วมประชุม
นายสมคิด จันทมฤก รองปลัดกระทรวงมหาดไทย เปิดเผยว่า การจัดทําแผนการตรวจราชการกระทรวงมหาดไทย ประจําปีงบประมาณ พ.ศ. 2566 ที่กําหนดให้ผู้ตรวจราชการกระทรวงมหาดไทยติดตามและกํากับการดําเนินงานของส่วนราชการ หน่วยงานรัฐวิสาหกิจในสังกัดกระทรวงมหาดไทย หน่วยงานส่วนภูมิภาค และองค์กรปกครองส่วนท้องถิ่น เพื่อสนับสนุนการปฏิบัติงานเป็นไปตามนโยบายของรัฐบาลและนโยบายของกระทรวงมหาดไทย ซึ่งในการประชุมจัดทําแผนการตรวจราชการฯ ประจําปีงบประมาณ พ.ศ. 2566 เมื่อวันอังคารที่ 27 ธันวาคม 2565 คณะกรรมการได้ร่วมกันพิจารณาร่างแผนการตรวจราชการฯ โดยมีประเด็นที่เกี่ยวข้องตามภารกิจของหน่วยงาน และประเด็นการตรวจราชการที่เสนอเพิ่มเติม โดยมีสาระสําคัญ ประกอบด้วย 1. การตรวจราชการตามยุทธศาสตร์ชาติ นโยบายสําคัญของรัฐบาล และนโยบายสําคัญของกระทรวงมหาดไทย 2. การตรวจราชการตามภารกิจของกระทรวงมหาดไทยในอํานาจหน้าที่ของผู้ตรวจราชการกระทรวงมหาดไทย 3. การตรวจติดตามภารกิจสําคัญของกระทรวงมหาดไทย ประจําปีงบประมาณ พ.ศ. 2566 4. การตรวจราชการกรณีพิเศษตามที่ผู้บังคับบัญชามอบหมายเฉพาะเรื่อง และ 5. การตรวจราชการแบบบูรณาการ ประจําปีงบประมาณ พ.ศ. 2566 ตามที่สํานักงานปลัดสํานักนายกรัฐมนตรีกําหนด
นายสมคิด จันทมฤก รองปลัดกระทรวงมหาดไทย กล่าวว่า การประชุมคณะกรรมการกําหนดแผนและติดตามผลการตรวจราชการของกระทรวงมหาดไทยในครั้งนี้เพื่อพบปะหารือประเด็นสําคัญในการจัดทําแผนการตรวจราชการกระทรวงมหาดไทย ประจําปีงบประมาณ พ.ศ. 2566 ระหว่างผู้ตรวจราชการกระทรวงมหาดไทย ผู้ตรวจราชการกรม และผู้ตรวจราชการของหน่วยงานรัฐวิสาหกิจ ตามคําสั่งกระทรวงมหาดไทย เรื่อง การแต่งตั้งคณะกรรมการกําหนดแผนและติดตามผลการตรวจราชการของผู้ตรวจราชการกระทรวงมหาดไทย ปี พ.ศ. 2550 จึงจัดให้มีการประชุมผู้ตรวจราชการทุกภาคส่วน เพื่อให้ได้มีโอกาสพูดคุยหารือและเสนอแนะในการจัดทําแผนการตรวจราชการ เพื่อให้ทุกภาคส่วนได้ทํางานร่วมกัน ลดความซ้ําซ้อนในการทํางานที่เป็นอุปสรรคเมื่อต้องลงไปตรวจราชการในพื้นที่ ก่อให้เกิดการบูรณาการร่วมกันระหว่างหน่วยงานอย่างมีประสิทธิภาพ เพื่อในการแก้ไขปัญหาความเดือดร้อนของพี่น้องประชาชน นําไปสู่ประโยชน์สูงสุดของประชาชนและประเทศชาติ
“ขอให้ผู้ตรวจราชการช่วยกันกํากับดูแลการดําเนินการของส่วนราชการเพื่อสนับสนุนนโยบายของกระทรวงมหาดไทยที่เป็นประเด็นเร่งด่วนและสําคัญ อย่างใกล้ชิด ไม่ว่าจะเป็น เรื่องการสนับสนุนการดําเนินการจัดกิจกรรมวันดินโลกของกระทรวงมหาดไทย ในการส่งเสริมการสร้างการตระหนักรู้ และให้ความรู้ในการดูแลรักษาความอุดมสมบูรณ์ของดิน กําหนดเป็นประเด็นในการดําเนินการในการตรวจติดตามโดยให้บรรจุไว้ในแผนการตรวจของผู้ตรวจการกระทรวงมหาดไทยโดยเน้นย้ําการสร้างการมีส่วนร่วมในกิจกรรมของภาคีเครือข่ายต่าง ๆ โดยเฉพาะในกลุ่มเด็กและเยาวชนเพื่อก่อให้เกิดการขับเคลื่อนขยายผลการสร้างจิตสํานึกในการสื่อสารการอนุรักษ์ทรัพยากรดินแก่พี่น้องประชาชนในพื้นที่อย่างยั่งยืน หรือ เรื่องการ Re X-Ray นําบุคคลที่เป็นผู้ป่วยยาเสพติดเข้ามาให้ความช่วยเหลือทางด้านสังคม อําเภอละ 1 แห่ง ให้ความช่วยเหลือผู้เสพติดผ่านกลไกของการฟื้นฟูสภาพทางสังคมในด้านของสุขภาพ หรือ เรื่องการป้องกันแก้ไขปัญหาการค้ามนุษย์ในบทบาทของฝ่ายปกครองที่เป็นเรื่องเร่งด่วนที่รัฐบาลให้ความสําคัญในตอนนี้ โดยเฉพาะกลไกการส่งต่อระดับชาติ ที่กําหนดให้กระทรวงมหาดไทยรับผิดชอบเรื่องศูนย์บูรณาการการคัดแยกผู้เสียหายจากการค้ามนุษย์ เป็นต้น” นายสมคิด จันทมฤก รองปลัดกระทรวงมหาดไทย กล่าวเน้นย้ํา